Raši, Richard, minister investícií, regionálneho rozvoja a informatizácie SR (2024-06-19):
Ďakujem pekne. Príjemné dobré ráno prajem. Vážený pán predsedajúci, ctené pani poslankyne, vážení páni poslanci, dovoľte, aby som uviedol návrh novely zákona o verejnom obstarávaní. Dnes je streda a je špecifický deň tým, že dnes sa, dnes prichádzam so zákonom, ktorý sa týka regiónov, týka sa starostov, primátorov, týka sa všetkých, ktorí v regiónoch musia obstarávať. A zároveň je dnes deň, keď vláda Slovenskej republiky rokuje v regiónoch, rokuje v Rimavskej Sobote pre okresy Poltár a Rimavská Sobota. A práve zákon o verejnej obstarávaní a jeho novela, ktorú predkladám, je zákonom, ktorý si vyžiadali a písali regióny. Nie je to zákon, ktorý by potrebovali ľudia na ministerstvách, nie je to zákon, ktorý by potrebovali úradníci. Je to zákon, ktorý vznikol na základe požiadaviek našich starostov, našich primátorov, tých, ktorí majú na starosti obstarávania a fungovanie v našich základných školách, materských školách, vysokých školách, obstarávanie potravín, obstarávanie bežných činností. Čiže tento zákon je zákonom, ktorý vznikol na základe požiadavky vás všetkých, ktorí sa staráte o našich občanov na našom Slovensku, a jeho jediným cieľom je, aby verejné obstarávanie bolo rýchlejšie a jednoduchšie. Aby sa nám nestalo, že keď mesto, obec alebo ktokoľvek, kto obstarávať musí, má finančné zdroje, či už vlastné, štátne alebo európske, aby sa nestalo, že kvôli komplikáciám vo verejnom obstarávaní tovar, službu, stavbu nezrealizuje. Aby sa nám teda nestalo, že finančné prostriedky, ktoré v tejto ťažkej situácii naše regióny majú, že ich nebudú môcť použiť. A to, čo od nich občania očakávajú, zlepšenie kvality ich života vo všetkých jeho oblastiach, že sa im teda kvôli komplikovanému zákonu, ktorý je teraz platný, nepodarí urobiť. V tomto zákone sme sa snažili odstrániť goldplating, čiže snažili sme sa odstrániť z existujúceho zákona to, čo sme mali dané nad rámec smerníc Európskej únie, teda snažili sme sa opäť ísť na základe príkladoch aj z okolitých krajín a všetky komplikácie, ktoré vo verejnom obstarávaní boli, ktoré, opakujem, boli identifikované našimi regiónmi, sme sa snažili zjednodušením zákona odstrániť tak, aby sa nám nestávalo, že zákazky v hodnote 300-tisíc sme doteraz obstarávali za pol roka mnohokrát, aj kvôli tomu, že sme mali nejaké ukončenie programového obdobia, sa mestá a obce ani neprihlásili o nenávratný finančný príspevok, lebo vedeli, že by to kvôli obstarávaniu nestihli. A to, čo trvalo doteraz pol roka, máme ambíciu, aby podľa nového zákona o verejnom obstarávaní trvalo maximálne jeden mesiac. Zároveň sme sa na základe pripomienok od vás snažili odstrániť všetko, čo verejné obstarávanie komplikovalo. A robili sme to preto, lebo sme na ministerstve presvedčení, že tých, ktorých sa to najviac dotkne, teda regiónov, našich miest a obcí, sú pod najväčšou verejnou kontrolou. Pre nás sú starostovia a primátori tí, ktorí sú kontrolovaní občanmi, mestskými či obecnými zastupiteľstvami, tretím sektorom. Sú to tí, ktorí zverejňujú svoje objednávky a faktúry, ktorí dávajú informácie a všetky zmluvy do Centrálneho registra zmlúv, ktorí sú kontrolovaní aj Najvyšším kontrolným úradom a ktorí sú kontrolovaní aj hlavnými kontrolórmi. Čiže preto sme presvedčení, že aj zvýšenie limitov na jednotlivé typy zákaziek na tovary, služby alebo na zákazky, ktoré sa týkajú stavebných prác, je správnym krokom, pretože naše regióny sú naozaj pod najväčšou možnou kontrolou a starosta a primátor, ktorý dostal dôveru ľudí a bol nimi zvolený do svojej funkcie, tak sme presvedčení, že týmito ľuďmi je aj kontrolovaný a on nebude robiť kroky, aby túto dôveru stratil, pretože by sa to okrem trestnoprávneho dopadu odrazilo aj na jeho ďalšom pôsobení v meste a obci. Máme tam niekoľko základných prvkov, ktoré sú v zákone, je to navyšovanie limitov, keď sa teda suma 10-tisíc navyšuje na 50-tisíc, potom sú to limity na tovary a služby, kde ideme na 221-tisíc a pre štát na úroveň 143-tisíc eur. Potom sú to stavebné práce, kde sme na úrovni 800-tisíc na tri ponuky, alebo milión a pol uverejnený vo vestníku, ale s odstránením napríklad žiadosti o nápravu alebo námietok. Čiže riešime naozaj to, čo spôsobovalo prakticky problém našim obstarávateľom, našim regiónom a z môjho pohľadu je to taký symbolický darček, pozitívny, pre všetkých, ktorí sú aj na dnešnom výjazdovom rokovaní vlády v Rimavskej Sobote, ale aj na všetkých, pre všetkých starostov a primátorov, s ktorými sme sa stretli, pretože na našich rezortných dňoch mimo výjazdových rokovaní vlády sme aj s Michalom Kaliňákom sa stretli s viac ako tretinou všetkých starostov a primátorov. Navštívili sme, mali sme stretnutia s viac ako 30 okresmi, s našimi starostami a primátormi, ktorí v nich riadia svoje mestá a obce. A naozaj môžem s čistým svedomím povedať, že v každom okrese na každom stretnutí s primátormi a starostami sme našli veľkú podporu toho, aby tento zákon mohol prejsť a aby sa ich obstarávania, aby ich dokázali ukončiť, aby finančné prostriedky vedeli použiť v regiónoch a hlavne aby život v našich regiónoch dostával vďaka investíciám vyššiu kvalitu, aby ľudia netrpeli za to, v ktorej časti Slovenska sa narodili. Takže dovoľte mi, aby som týmto ukončil uvedenie novely zákona o verejnom obstarávaní pre naše regióny. Ďakujem pekne, pán podpredseda, skončil som. (Potlesk.)